Twee gevonnis vir nagklub-moordCarl Schoombie. Foto: Facebook Brent Henry (40) en Juane Jacobs (37) is Vrydag in die Wes-Kaapse hooggeregshof gevonnis vir die moord op Carl Schoombie (27). Regter Robert Henney het Henry en Jacobs tot lewenslange tronkstraf gevonnis. Lee Schoombie, Carl se broer, het die vonnis in ŉ inskrywing op sy Facebook-profiel verwelkom en gesê geregtigheid het geskied. “Ons kan nie verduidelik hoe dankbaar ons is vir die liefde en ondersteuning wat ons oor die afgelope 18 maande gekry het nie,” het Lee gesê. Maroela Media het vroeër berig Carl Schoombie het op 21 November 2015 saam met vriende by ŉ nagklub in Claremont in Kaapstad gekuier toe ŉ geveg uitgebreek het. Hy was nie daarby betrokke nie en het die klub in ŉ taxi verlaat. Die taxi is in die rigting van Rondebosch deur ŉ ander voertuig, met twee mans daarin, van die pad af gedruk. Die twee het Schoombie en sy vriende daarvan beskuldig dat hulle die geveg begin het. Schoombie en sy vriende het herhaaldelik gesê hulle was nie betrokke nie, maar is nogtans erg aangerand. Schoombie is met ernstige kopbeserings in ŉ hospitaal opgeneem waar hy ŉ paar dae later dood is. Henry is kort ná die moord in hegtenis geneem, terwyl Jacobs in Februarie 2016 in Johannesburg in hegtenis geneem is. Henry is destyds op borgtog van R1 000 vrygelaat, maar Jacobs het sy borgtogaansoek laat vaar. Nadat die twee mans in Maart vanjaar aan die moord skuldig bevind is, is Henry se borgtog teruggetrek en is hy weer in hegtenis geneem. Lees alle vorige berigte oor Carl Schoombie op Maroela Media.